Japan het WB-kwarteind in sy visier | Netwerk24
Japan het WB-kwarteind in sy visier
14 Augustus 2019 11:01
Michael Leitch, Japan se kaptein, duik oor vir ’n drie sy span se toets teen Amerika die afgelope naweek in Fidji. Foto: Getty Images
Die verowering van die Pasifiese Nasiesbeker (PNC) sal Japan met baie selfvertroue toerus om sy doelwit te behaal om vanjaar vir die eerste keer die kwarteindronde van die Wêreldbeker-toernooi te haal.
Japan, die gasheerland vir rugby se skouspel, het seges oor Fidji en Tonga behaal voordat hulle moes sweet om die VSA Saterdag in Suva (Fidji se hoofstad) met 34-20 te klop.
Japan se afrigter, Jamie Joseph. Foto: Getty Images
Jamie Joseph, die Cherry Blossoms se afrigter, het danksy ’n verkorte klubseisoen al sy spelers vir ses maande by ’n oefenkamp gehad om seker te maak hulle is op hul beste vir die WB-toernooi.
“Dit kom als neer op voorbereiding. Ons is sedert Februarie al saam en pluk die vrugte van harde werk. Ons is op die regte pad,” sê Japan se kaptein, Michael Leitch.
Japan, wat ná die sege in Suva na die negende plek op die wêreldranglys opgeskuif het, glo hy sal beter voorbereid wees as enige ander span.
In 2015 het Japan ondanks sy skoksege oor die Springbokke nie die kwarteindronde van die WB-toernooi gehaal nie.
Dié spanne speel op 6 September in ’n opwarmwedstryd voor die WB-toernooi en kan mekaar moontlik in die kwarteindronde wéér raakloop. Japan is in Groep A en Suid-Afrika in Groep B. Die wenner van Groep A speel teen die span wat tweede in Groep B eindig, en andersom.
Om sy doelwit te behaal sal Japan waarskynlik met Ierland of Skotland in ’n groepwedstryd móét afreken, wat ’n enorme uitdaging gaan wees.
“Ons eerste doelwit was om die PNC te wen,” sê Joseph, wat in 2016 vir Eddie Jones as afrigter opgevolg het.
Die volgende doelwit is om volgens ons Japanse spelpatroon te speel en die top-agt in die toernooi te haal.
“Die volgende doelwit is om volgens ons Japanse spelpatroon te speel en die top-agt in die toernooi te haal.”
Joseph was ook in sy noppies met die manier waarop sy span die PNC gewen het. Japan het 14 drieë en 109 punte in sy drie wedstryde aangeteken.
Japan het ook opwindende rugby gespeel, wat sy ondersteuners opgewonde sal maak voor die WB-toernooi.
Meer oor: Jamie Joseph | Japan | Wêreldbekerrugby | Toetsrugby
Sir Clive kap Eddie oor skrummie-waagstuk
Brave Blossoms silwerware ryker
Japan hoop op dorstige ondersteuners